Šerbrukas

Šerbrukas () – miestas Kvebeko provincijos pietuose (Kanada), prie Magog ir Saint-François upių santakos. 129,4 tūkst. gyventojų (2007 m.). Pramonės, verslo, kultūros centras, pro miestą eina pagrindinės regiono magistralės (automobilių ir geležinkelio). Yra vandens jėgainė, apylinkėse išgaunamas asbestas, varis, kalkakmenis, auga beržai, kedrai, klevai. Išvystyta tekstilės, sunkioji, pieno, gumos, odos, trikotažo pramonė.

Mieste yra Romos katalikų vyskupija, Šerbruko universitetas (prancūzakalbis, įkurtas 1954 metais). Turizmo centras, aplink miestą yra daug ežerų ir kalvotų vietovių.

 Istorija 

Įsikūrė kaip kailių prekybos taškas apie 120 km į rytus nuo Monrealio ir 50 km į šiaurę nuo JAV sienos. Čia buvo įsikūrę lojalistų fermeriai. 1818 m. gyvenvietė pavadinta Kanados generalgubernatoriaus John Sherbrooke garbei.

Kategorija:Kvebeko provincijos miestai